Document ID: 32013R0730

PROVEDBENA UREDBA KOMISIJE (EU) br. 730/2013
оd 29. srpnja 2013.
o određenim detaljnim provedbenim pravilima za vođenje knjigovodstva u svrhu utvrđivanja prihoda poljoprivrednih gospodarstava
(kodifikacija)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1217/2009 od 30. studenog 2009. o uspostavi sustava za prikupljanje knjigovodstvenih podataka o prihodima i poslovnim aktivnostima poljoprivrednih gospodarstava u Europskoj zajednici (1), a posebno njezin članak 7. stavak 2. i članak 10. stavak 2.,
budući da:
(1)
Uredba Komisije (EEZ) br. 1915/83 od 13. srpnja 1983. o određenim detaljnim provedbenim pravilima za vođenje knjigovodstva u svrhu utvrđivanja prihoda poljoprivrednih gospodarstava (2) nekoliko je puta značajno izmijenjena (3). U interesu jasnoće i racionalnosti tu je Uredbu potrebno kodificirati.
(2)
Svake se godine mora sklopiti ugovor između nadležnih tijela koja odredi svaka država članica i knjigovodstvenih ureda koji ne pripadaju upravnoj službi, čime se knjigovodstveni ured obvezuje izvršavati svoje obveze u skladu s pravilima Unije. Taj ugovor treba sadržavati odredbe koje se odnose na dotična pravila Unije.
(3)
Potrebno je ograničiti rok u kojem računovodstvena godina može završiti radi osiguranja dostave rezultata iz sustava podataka svake godine nedugo nakon datuma slanja Komisiji prvih izvješća poljoprivrednih gospodarstava.
(4)
Zbog proračunskih razloga i zbog olakšavanja financijskog upravljanja, potrebno je ograničiti broj izvješća poljoprivrednih gospodarstava po državi članici na broj naveden u Prilogu Uredbi Vijeća (EU) br. 1291/2009 od 18. prosinca 2009. o odabiru poljoprivrednih gospodarstava koja podnose izvješća u svrhu određivanja prihoda poljoprivrednih gospodarstava (4). Ako dotična država članica ima više od jednog područja, potrebno je dopustiti određenu fleksibilnost broja izvješća poljoprivrednih gospodarstava po području čije je plaćanje prihvatljivo, u okviru maksimalnog broja gospodarstava koja donose dobit po državi članici, kako je određeno u Prilogu.
(5)
Ako je broj propisno ispunjenih izvješća poljoprivrednih gospodarstava proslijeđenih u propisanom roku po području ili po državi članici manji od 80 % od broja određenog za dotično područje ili državu članicu, standardnu naknadu za izvješća poljoprivrednih gospodarstava od tog područja ili dotične države članice potrebno je sniziti.
(6)
Rok za slanje izvješća poljoprivrednih gospodarstava treba biti takav da knjigovodstveni uredi, agencije za vezu i Komisija mogu obaviti svoje zadatke.
(7)
Rok za slanje izvješća treba računati od kraja računovodstvene godine na koju se oni odnose.
(8)
Izvješće poljoprivrednog gospodarstva, da bi se smatralo propisno ispunjenim, mora sadržavati činjenično točne podatke izložene i dostavljene u skladu s Uredbom Komisije (EZ) br. 868/2008 od 3. rujna 2008. o sadržaju izvješća poljoprivrednog gospodarstva na temelju kojeg se utvrđuju prihodi poljoprivrednih gospodarstava i provodi analiza poslovanja takvih gospodarstava (5).
(9)
Komisija treba platiti standardnu naknadu za izvješća poljoprivrednih gospodarstava koja su propisno ispunjena i poslana u propisanom roku.
(10)
Zbog općeg povećanja troškova i njegovih učinaka na trošak ispunjavanja izvješća poljoprivrednih gospodarstava, potrebno je redovito preispitivati naknadu.
(11)
Zbog boljeg obavljanja financijskih operacija pri plaćanju standardne naknade, potrebno je predvidjeti plaćanje predujma.
(12)
Mjere predviđene u ovoj Uredbi u skladu su s mišljenjem Odbora Zajednice za sustav poljoprivrednih knjigovodstvenih podataka,
DONIJELA JE OVU UREDBU:
Članak 1.
Ugovor iz članka 10. stavka 1. Uredbe (EZ) br. 1217/2009 sadrži najmanje one odredbe navedene u Prilogu I ovoj Uredbi.
Članak 2.
Računovodstvena godina od 12 uzastopnih mjeseci navedena u točki I. (a) Priloga II. Uredbi (EZ) br. 868/2008 završava u razdoblju od 31. prosinca do uključujući 30. lipnja.
Članak 3.
Agencija za vezu dostavlja Komisiji sva izvješća poljoprivrednih gospodarstava predočena u obliku kako je određeno u Uredbi (EZ) br. 868/2008.
Izvješća poljoprivrednih gospodarstava dostavljaju se najkasnije 12 mjeseci po isteku računovodstvene godine u pitanju.
Izvješća poljoprivrednih gospodarstava smatraju se proslijeđenima Komisiji kada agencija za vezu, nakon što se u sustav dostave i kontrole podataka Komisije unese datum te nakon provedbe naknadnih računalnih provjera, potvrdi podatke koji su spremni za unos u bazu podataka Komisije.
Članak 4.
Izvještaj poljoprivrednog gospodarstva smatra se propisno ispunjenim ako je njegov sadržaj činjenično točan i ako su knjigovodstveni podaci koje sadržava izloženi i dostavljeni u skladu s Uredbom (EZ) br. 868/2008.
Članak 5.
1. Komisija plaća standardnu naknadu odgovarajućoj državi članici za svako propisno ispunjeno izvješće poljoprivrednog gospodarstva koje joj je dostavljeno u roku iz članka 3.
2. Ukupni broj propisno ispunjenih i proslijeđenih izvješća poljoprivrednih gospodarstava po državi članici prihvatljivih za standardnu naknadu nije veći od ukupnog broja gospodarstava koja podnose izvješća utvrđenih za tu državu članicu u Prilogu I. Uredbi (EU) br. 1291/2009.
Za države članice koje imaju više od jednog područja, broj propisno ispunjenih i proslijeđenih izvješća poljoprivrednih gospodarstava po području koja su prikladna za standardnu naknadu može biti do 20 % viši od broja određenog za dotično područje, pod uvjetom da ukupni broj propisno ispunjenih i proslijeđenih izvješća poljoprivrednih gospodarstava dotičnih država članica nije veći od ukupnog broja određenog za tu državu članicu u Prilogu Uredbi (EU) br. 1291/2009.
Ako je broj propisno ispunjenih i proslijeđenih izvješća poljoprivrednih gospodarstava s obzirom na područje ili državu članicu manji od 80 % broja gospodarstava koja podnose izvješća utvrđenih za to područje ili za dotičnu državu članicu, standardna pristojba za izvješća poljoprivrednih gospodarstava od tog područja ili dotične države članice smanjuje se za 20 %.
3. Standardna naknada plaća se u dva obroka:
(a)
predujam u iznosu 50 % naknade plaća se na početku računovodstvene godine svake države članice za broj gospodarstava koja podnose izvješća utvrđenih u Prilogu Uredbi (EU) br. 1291/2009;
(b)
ostatak, koji se izračunava množenjem naknade s brojem propisno ispunjenih izvješća poljoprivrednih gospodarstava dostavljenih Komisiji od čega se oduzima navedeni predujam iz točke (a), plaća se u roku od šest mjeseci nakon što Komisija zaprimi izvješća poljoprivrednih gospodarstava.
4. Iznos standardne naknade utvrđuje se u skladu s postupkom iz članka 18. stavka 2. Uredbe (EZ) br. 1217/2009.
Članak 6.
Uredba (EEZ) br. 1915/83 stavlja se izvan snage.
Upućivanja na uredbu stavljenu izvan snage smatraju se upućivanjima na ovu Uredbu i čitaju se u skladu s korelacijskom tablicom u Prilogu III.
Članak 7.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 29. srpnja 2013.

Labels: 19
6